ROZHODNUTIE KOMISIE (EÚ) 2022/1978

z 25. júla 2022

o schéme pomoci SA.54817 (2020/C) (ex 2019/N), ktorú Belgicko zamýšľa poskytnúť na produkciu videohier

[oznámené pod číslom C(2022) 5130]

(Iba francúzske a holandské znenie je autentické)

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie, a najmä na jej článok 108 ods. 2 prvý pododsek,

so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),

po vyzvaní zainteresovaných strán, aby predložili pripomienky v súlade s uvedenými ustanoveniami (1), a so zreteľom na tieto pripomienky,

Keďže:

1. POSTUP

(1) Listom z 1. júla 2019 Belgicko informovalo Komisiu o schéme pomoci na produkciu videohier. Dodatočné informácie zaslalo Komisii listami z 3. januára a 2. februára 2020.

(2) Listom z 30. apríla 2020 Komisia informovala Belgicko o svojom rozhodnutí začať konanie v zmysle článku 108 ods. 2 Zmluvy o fungovaní Európskej únie (ďalej len „ZFEÚ“), pokiaľ ide o túto pomoc.

(3) Rozhodnutie Komisie o začatí konania bolo uverejnené v Úradnom vestníku Európskej únie (2). Komisia vyzvala zainteresované strany, aby predložili svoje pripomienky k predmetnej pomoci.

(4) V liste z 29. mája 2020 Belgicko predložilo svoje pripomienky týkajúce sa rozhodnutia o začatí konania.

(5) Komisii boli 16. júla 2020 v tejto veci doručené pripomienky jednej zainteresovanej strany. Postúpila ich Belgicku, pričom mu umožnila vyjadriť sa k nim a jeho komentáre jej boli doručené listom z 30. novembra 2020.

(6) Listom z 29. mája 2020 Belgicko informovalo Komisiu o ochote prispôsobiť svoje právne predpisy, ktoré sú základom pre pomoc, a 30. novembra 2021 o skutočnosti, že v Poslaneckej snemovni bol predložený návrh zákona zahŕňajúci tieto zmeny (3).

(7) Belgicko predložilo dodatočné informácie 10. júna a 8. decembra 2021, ako aj 10. februára a 29. marca 2022.

2. PODROBNÝ OPIS SCHÉMY POMOCI

2.1. Základ schémy, právny základ a trvanie

(8) Ide o režim pomoci „tax shelter“ na produkciu videohier. Schéma je plánovaná ako rozšírenie pôvodného režimu „tax shelter“, ktorého cieľom bolo podporiť audiovizuálnu produkciu a ktorý Komisia schválila v roku 2003 (4). Predĺženie a zmeny tejto poslednej schémy boli odvtedy schválené v rokoch 2004 (5), 2007 (6), 2009 (7), 2013 (8) a 2014 (9). Režim „tax shelter“ z roku 2014 bol predĺžený bezo zmeny v roku 2020 (10). Súčasná verzia tejto schémy je platná do 31. decembra 2026.

(9) Právny základ predstavuje zákon o dani z príjmov (11) a zákon z 29. marca 2019 zameraný na rozšírenie režimu „tax shelter“ na odvetvie videohier, ktorý bol uverejnený vo vestníku Moniteur belge zo 16. apríla 2019 (12), a zmena tohto zákona, ktorou sa v súčasnosti zaoberá belgická Poslanecká snemovňa (13). Prijatie zmeny sa plánuje po kladnom rozhodnutí Komisie.

(10) Trvanie pomoci sa predlžuje do 31. decembra 2027 (14).

2.2. Rozpočet

(11) Odhadovaný rozpočet predstavuje 36 000 000 EUR (6 000 000 EUR ročne). Pochádza z rozpočtu belgického štátu.

2.3. Cieľ pomoci a oprávnené diela

(12) Cieľom tejto schémy je podporiť a podnietiť investície podnikov do produkcie videohier tým, že sa týmto podnikom poskytne daňová výhoda. Spoločnosti, ktoré podliehajú dani z príjmov právnických osôb v Belgicku a ktoré spĺňajú požiadavky, by mohli byť oprávnené na režim „tax shelter“ poskytovaný prostredníctvom tejto schémy pomoci.

(13) Aby mohli využívať tieto daňové úľavy, musia investovať do produkcií spoločností produkujúcich videohry, ktoré príslušné služby dotknutého spoločenstva povolili ako európsku videohru, to znamená, že sa realizujú s pomocou autorov a kreatívnych spolupracovníkov usadených v Belgicku alebo inom štáte EHP alebo sú pod dohľadom a skutočnou kontrolou jedného alebo viacerých producentov alebo koproducentov usadené v jednom alebo vo viacerých štátoch EHP.

(14) Toto povolenie videohier závisí od kultúrnych testov, ktoré zaviedli flámske spoločenstvo a Valónsko pre svoje vlastné schémy pomoci pre videohry a ktoré schválila Komisia (v roku 2018 pre flámske spoločenstvo (15), predĺžené a zmenené v roku 2022 (16), a v roku 2020 pre Valónsko (17)). V rámci kritérií testu sa vyžaduje kultúrny a umelecký rozmer hry, kultúrne väzby medzi produkčnými činnosťami a zainteresovanými stranami a Flámskom alebo Valónskom, ako aj inovačný a kreatívny rozmer hry. Na tento účel sa Belgicko zaviazalo, že belgický federálny štát uzavrie dohodu o spolupráci s flámskym spoločenstvom, francúzskym spoločenstvom a nemeckým spoločenstvom týkajúcu sa právomocí spoločenstiev a federálneho štátu vo veci režimu „tax shelter“. Belgicko spresňuje, že povolenie videohier spoločenstvami v rámci režimu „tax shelter“ sa vykoná podľa tých istých kritérií, ktoré flámske spoločenstvo a Valónsko uplatňujú na svoje vlastné schémy pomoci pre videohry počas trvania opatrenia.

2.4. Forma pomoci, organizácia schémy, intenzita pomoci a kumulácia

(15) V rámci platného režimu „tax shelter“ má podnik (ďalej len „investor“) možnosť poskytnúť na základe rámcového dohovoru finančný príspevok producentovi na produkciu konkrétnej audiovizuálnej produkcie. Táto investícia sa kompenzuje prostredníctvom získania tzv. osvedčenia o režime „tax shelter“, ktoré umožňuje investorovi získať daňovú výhodu vo forme zníženia zdaniteľného zisku. V rámci zdaňovania zisku právnických osôb platí zásada, že právnické osoby zdaňujú celkovú hodnotu zisku (článok 185 zákona o dani z príjmov). Pri určovaní základu dane sa od zisku odpočítajú odpočítateľné výdavky (článok 6 zákona o dani z príjmov). Vo všeobecnosti si právnická osoba môže odpočítať prevádzkové náklady, ktoré jej vznikli alebo ktoré znášala počas zdaňovacieho obdobia (článok 49 zákona o dani z príjmov). Pokiaľ ide o hodnotu investícií, možnosť odpočítateľnosti existuje v závislosti od hodnoty vkladu (článok 61 ods. 2 zákona o dani z príjmov). V prípade režimu „tax shelter“ si môže podnik, ktorý podlieha dani, okamžite odpočítať 421 % investovanej sumy, teda sumu, ktorá je vyššia ako jeho finančný vklad. Podľa oznámeného návrhu sa táto možnosť poskytne aj na príspevky na produkciu videohry.

(16) V rámci schémy oznámenej Belgickom bola hodnota na daňové účely týkajúca sa osvedčenia o režime „tax shelter“ stanovená na základe 70 % výdavkov na produkciu a prevádzku vynaložených v EHP alebo, ak sú výdavky na produkciu a prevádzku vynaložené v Belgicku nižšie ako 63 % celkového rozpočtu, výdavkov na produkciu a prevádzku vynaložených v Belgicku. Suma pomoci pre možné investície do produkcie je stanovená na 48 % tejto hodnoty na daňové účely týkajúcej sa osvedčenia o režime „tax shelter“. Preto v rámci maximálneho scenára, keď aspoň 63 % celkového rozpočtu bolo vynaložených v Belgicku, by intenzita pomoci mohla dosiahnuť 48 % zo 70 %, teda 33,6 % rozpočtu na produkciu, bola by však nižšia v prípade, keď výdavky súvisiace s produkciou vynaložené v Belgicku sú nižšie ako 63 % celkového rozpočtu. V prípade kumulácie s inými druhmi pomoci na produkciu sa intenzita pomoci zníži na 50 %.

(17) V pôvodnom návrhu schémy sa teda predpokladalo, že hodnota na daňové účely týkajúca sa osvedčenia o režime „tax shelter“ je stanovená na základe územne viazaných výdavkov. Suma investície (a teda suma pomoci) závisí od percentuálneho podielu územne viazaných výdavkov a líši sa preto podľa sumy výdavkov plánovaných v Belgicku.

2.5. Povolenie príjemcov

(18) V rámci daňových stimulov sa predpokladá, že produkčné spoločnosti, ktoré prijímajú pomoc, musia mať povolenie, aby sa mohli zúčastňovať na režime „tax shelter“. Podľa Belgicka je cieľom to, aby existovala možnosť odňať povolenie spoločnostiam a osobám, ktoré by nedodržiavali zákon (18).

(19) Belgicko vysvetlilo, že povolenie sa vydá krátko po tom, ako oň požiadajú dotknuté produkčné spoločnosti. Žiadosť bude obsahovať len identifikačné údaje, dokument, ktorým sa potvrdzuje, že žiadateľ nemá nedoplatky v Národnom úrade sociálneho zabezpečenia, a záväzok, že bude dodržiavať zákon týkajúci sa režimu „tax shelter“. Konkrétne to znamená, že produkčná spoločnosť sa zaväzuje, že predloží svoju ponuku osvedčenia o režime „tax shelter“ v súlade s ustanoveniami zákona z 11. júla 2018 týkajúceho sa verejných ponúk investičných nástrojov a prijatí investičných nástrojov na obchodovanie na regulovaných trhoch (19) a ustanoveniami nariadenia Európskeho parlamentu a Rady (EÚ) 2017/1129 (20).

(20) Belgicko vysvetlilo, že v rámci postupu povolenia sa nezavedie žiadna podmienka týkajúca sa prevádzkarne alebo sídla dotknutých podnikov v Belgicku v čase ich žiadosti o povolenie.

2.6. Odôvodnenie pomoci

(21) Belgicko vo svojom oznámení vysvetlilo, že odvetvie videohier v roku 2018 predstavovalo 100 000 000 EUR, teda 0,08 % globálneho trhu (ktorý v roku 2018 predstavoval približne 124 000 000 000 EUR).

(22) Belgicko medzitým aktualizovalo svoje údaje. V roku 2020 odvetvie videohier vygenerovalo zisk 159 800 000 000 USD na celosvetovej úrovni (21), z čoho 82 000 000 EUR Belgicko oznámilo ako celkový zisk belgického trhu za tento rok, čo je len 0,05 %. Európsky trh predstavuje 19 % tohto trhu, čo zodpovedá 29 600 000 000 USD, teda viac ako 27 600 000 000 EUR. V roku 2020 belgický trh s videohrami teda zodpovedal 0,3 % európskeho trhu. Na základe údajov za rok 2019 belgické odvetvie zamestnávalo 1 000 osôb z celkového počtu 87 628 osôb v Európe. V Belgicku pôsobilo 63 štúdií zaoberajúcich sa vývojom videohier zo 4 913 štúdií v Európe (22). Tieto číselné údaje teda ukazujú, že belgické odvetvie videohier má na európskom trhu malú váhu. Veľa podnikov pôsobiacich v odvetví videohier v Belgicku tvoria malé podniky. Veľká časť týchto podnikov vznikla nedávno, to znamená, že existujú menej ako šesť rokov. Z dôvodu veľkosti a mladosti podnikov z odvetvia čelia tieto podniky ťažkostiam pri rozvoji, čo bráni tvorbe väčšieho počtu kultúrnych videohier, ktoré znamenajú väčšiu rozmanitosť.

(23) Belgicko dospelo k týmto záverom: napriek rastu odvetvia tento priemysel nemá finančnú hnaciu silu potrebnú na to, aby sa etabloval na trhu. Rovnako ako v prípade filmovej produkcie trvá vývoj hry pre počítač, konzolu, tablet alebo smartfón niekoľko mesiacov alebo rokov. Vyžaduje si to vysokokvalifikovaný personál. Tak ako v prípade filmovej produkcie sa výsledok, ktorý je možné uviesť na trh, dosiahne až na konci tohto procesu. Tieto prvky z neho robia pomerne rizikové odvetvie. A rovnako ako v prípade kinematografie nikdy nie je isté, či hra priláka širokú verejnosť, a tým sa dosiahne návratnosť investícií. Okrem toho sa projekty videohier so silnou vzdelávacou, kultúrnou a umeleckou zložkou považujú za rizikovejšie, pretože hoci predstavujú rovnaké náklady na produkciu ako populárne videohry na celom svete, majú prístup na menší trh.

(24) Finančné obmedzenia sťažujú spustenie rozsiahlych projektov s vysokým kreatívnym potenciálom, ale aj s vyšším rozpočtom. Produkcia videohier je preto zameraná na počítačové hry a hry s nižším rozpočtom. Ťažkosti pri financovaní bránia zachovaniu a rozvoju miestneho kultúrneho know-how. Producenti sú totiž podnecovaní k tomu, aby pracovali ako subdodávatelia pre zahraničné podniky, a nie aby vyvíjali vlastné videohry.

(25) V dôsledku toho belgické spoločnosti zaoberajúce sa videohrami často čelia závažným ťažkostiam pri zabezpečovaní potrebných finančných prostriedkov na nové projekty. Okrem toho čelia aj významnej medzinárodnej hospodárskej súťaži.

(26) Režim „tax shelter“ pomôže zvýšiť počet súkromných investícií do produkcie videohier, ako to bolo v prípade režimu „tax shelter“ pre filmovú a audiovizuálnu produkciu.

2.7. Opis dôvodov na začatie konania

(27) Schéma v podobe, v akej bola pôvodne oznámená Komisii, vyvolala pochybnosti, pokiaľ ide o jej všeobecnú oprávnenosť. Hodnota na daňové účely týkajúca sa osvedčenia o režime „tax shelter“ je stanovená na základe územne viazaných výdavkov. Tieto podmienky územnej viazanosti výdavkov by mohli byť v rozpore so zásadami všeobecnej oprávnenosti, a najmä so zásadami ZFEÚ, ktorými sa zabezpečuje voľný pohyb tovaru a slobodné poskytovanie služieb (články 34 a 56 ZFEÚ).

(28) Komisia vyjadrila pochybnosti v súvislosti s tým, či je zákonné a v súlade s vnútorným trhom, aby sa v rámci pomoci pre videohry stanovila výška investície, a teda výška pomoci, ako percentuálny podiel územne viazaných výdavkov v Belgicku, a či je potrebné alebo primerané, aby boli podmienky územnej viazanosti spojené s touto pomocou.

3. PRIPOMIENKY ZAINTERESOVANÝCH STRÁN

(29) Listom zo 16. júla 2020 spoločnosť Vlaamse Onafhankelijke Film & Televisie Producenten (Producteurs Flamands Indépendants Film & Télévision – ďalej len „VOFTP“) predložila svoje pripomienky k oznámenej schéme pomoci. Spoločnosť VOFTP sa považuje za ovplyvnenú schémou, pretože sa obáva, že otvorením režimu „tax shelter“ pre videohry sa zníži tok investícií do audiovizuálnej produkcie jej členov. Podľa spoločnosti VOFTP rozšírenie pôvodného režimu „tax shelter“ nespĺňa podmienky zlučiteľnosti s vnútorným trhom, a preto by ho Komisia nemala schváliť.

(30) Spoločnosť VOFTP vo svojich pripomienkach zdôrazňuje význam uplatňovania dostatočného preskúmania s cieľom zistiť, či majú videohry, na ktoré sa poskytne pomoc v rámci predmetnej schémy, v skutočnosti väzby s Belgickom a prispievajú k cieľu podpory kultúry v zmysle článku 107 ods. 3 písm. d) ZFEÚ a ku kultúrnej rozmanitosti. Spoločnosť VOFTP sa obáva, že schéma neobsahuje záruku, že pomoc by sa poskytla len pre videohry s kultúrnym cieľom.

(31) Podľa spoločnosti VOFTP bude potrebné v rámci kritérií na hodnotenie kultúrneho aspektu schémy pomoci pre videohry zabezpečiť, aby videohra, pre ktorú sa poskytne pomoc, mala kultúrnu hodnotu. Tieto kritériá by malo vymedziť príslušné spoločenstvo alebo región, ktorý má vlastnú schému pomoci pre odvetvie videohier, pre ktoré osobitný orgán flámskeho spoločenstva (Flámsky audiovizuálny fond) alebo Valónska vymedzuje kritériá týkajúce sa kultúrneho aspektu videohry. Spoločnosť VOFTP má pochybnosti o tom, že sa zaručí uplatňovanie týchto kritérií. Chýba potrebná dohoda o spolupráci medzi štátom a spoločenstvami.

4. PRIPOMIENKY BELGICKA

(32) V liste z 29. mája 2020 Belgicko uviedlo, že v rozhodnutí o začatí konania sa potvrdilo, že podmienky, ktoré sa majú považovať za pomoc na podporu kultúry zlučiteľnú s vnútorným trhom v súlade s článkom 107 ods. 3 písm. d) ZFEÚ, sú splnené.

(33) Pokiaľ ide o podmienky územnej viazanosti výdavkov a ich všeobecnú oprávnenosť (vrátane ich nevyhnutnosti a primeranosti), a najmä zásady ZFEÚ, ktorými sa zabezpečuje voľný pohyb tovaru a slobodné poskytovanie služieb (články 34 a 56 ZFEÚ), Belgicko začalo skúmať možnosť rozšírenia oprávnených výdavkov na celé územie EHP. Výbor pre financie a rozpočet belgickej Poslaneckej snemovne 16. júla 2021 navrhol zmenu právnych predpisov, ktorou sa znenie „výdavky na produkciu a prevádzku vynaložené v Belgicku“ nahrádza znením „výdavky na produkciu a prevádzku vynaložené v Európskom hospodárskom priestore“. V návrhu na zmenu je hodnota na daňové účely týkajúca sa osvedčenia o režime „tax shelter“ stanovená na základe 70 % výdavkov na produkciu a prevádzku vynaložených v EHP alebo, ak sú výdavky na produkciu a prevádzku, ktoré predstavujú príjmy zo závislej činnosti zdaniteľné v EHP, nižšie ako 63 % celkového rozpočtu, výdavkov na produkciu a prevádzku, ktoré predstavujú príjmy zo závislej činnosti zdaniteľné v EHP. Poslanecká snemovňa je pripravená prijať zmenu hneď po kladnom rozhodnutí Komisie.

(34) Pokiaľ ide o pripomienky spoločnosti VOFTP týkajúce sa kultúrneho rozmeru videohier, pre ktoré by sa mohla poskytnúť pomoc, a uplatňovania kultúrnych testov spoločenstiev na videohry, ktoré využívajú režim „tax shelter“, Belgicko uviedlo, že dohoda o spolupráci medzi federálnym štátom a spoločenstvami týkajúca sa existujúceho režimu „tax shelter“ pre audiovizuálne produkcie by sa mala prispôsobiť tak, aby zahŕňala uplatňovanie kultúrnych testov spoločenstiev alebo regiónov na videohry. Vykoná sa to pred zavedením oznámenej schémy po tom, ako Poslanecká snemovňa schváli navrhovanú legislatívnu zmenu a Komisia prijme rozhodnutie o režime „tax shelter“ na produkciu videohier. Belgicko potvrdilo, že touto dohodou o spolupráci sa nezmení obsah uvedených testov.

5. POSÚDENIE SCHÉMY

5.1. Existencia štátnej pomoci

(35) Článok 107 ods. 1 ZFEÚ znie: „Ak nie je zmluvami ustanovené inak, pomoc poskytovaná členským štátom alebo akoukoľvek formou zo štátnych prostriedkov, ktorá narúša hospodársku súťaž alebo hrozí narušením hospodárskej súťaže tým, že zvýhodňuje určitých podnikateľov alebo výrobu určitých druhov tovaru, je nezlučiteľná s vnútorným trhom, pokiaľ ovplyvňuje obchod medzi členskými štátmi.“

5.1.1. Štátne zdroje a pripísateľnosť

(36) Investori si môžu zo svojho zdaniteľného zisku odpočítať finančné prostriedky vynaložené v rámci skúmanej schémy. Týmto odpočtom stanoveným zákonom sa znižujú daňové príjmy vyberané štátom. Okrem toho sa v zákone stanovuje, že tieto finančné prostriedky sú určené podnikom, ktoré štát schválil na účely tejto operácie, a prispievajú k osobitným produkciám, ktoré boli výslovne povolené príslušnými orgánmi dotknutého spoločenstva ako európska videohra. V dôsledku toho investície mobilizujú štátne zdroje a sú pripísateľné štátu.

5.1.2. Výhoda

(37) Cieľom schémy je znížiť náklady na produkciu, ktoré znášajú producenti videohier. Uvedené výdavky tvoria náklady, ktoré zvyčajne musia znášať všetci producenti videohier. Ide teda o náklady, ktoré zvyčajne ovplyvňujú rozpočet príjemcu.

(38) Pomoc pre producenta vyplýva z príspevku investora, ktorý je sám osebe dôsledkom daňovej odpočítateľnosti tejto operácie. Komisia sa preto domnieva, že výhoda vyplývajúca z daňovej odpočítateľnosti sa v skutočnosti prenáša na producenta prostredníctvom rámcovej dohody.

(39) V dôsledku toho schéma poskytuje producentovi výhodu, ktorú by nemohol získať za normálnych trhových podmienok. Opatrenie preto predstavuje výhodu pre producentov videohier.

5.1.3. Selektívnosť

(40) Schéma je selektívna, pretože pomoc budú môcť získať iba príjemcovia, ktorých projekt uspel vo výberovom teste. Navyše sa schéma pomoci týka len odvetvia videohier. Okrem toho sa daňovým odpočtom vo výške 421 % hodnoty investície umožňuje, aby sa s predmetnými investíciami (a teda s príjemcami) zaobchádzalo priaznivejšie ako s inými investíciami vzhľadom na cieľ systému dane z príjmov, od ktorých nemožno odpočítať sumu presahujúcu ich nominálnu hodnotu. Ide o prípad, keď sa nachádzajú v porovnateľnej právnej a skutkovej situácii vzhľadom na cieľ tohto systému, ktorým je zdanenie príjmov podnikov po odpočítaní investícií bez toho, aby toto zaobchádzanie bolo odôvodnené povahou a logikou tohto odpočtu. V rámci systému dane z príjmov právnických osôb by pravidelný odpočet predstavoval maximálne nominálnu hodnotu investície.

5.1.4. Narušenie hospodárskej súťaže a vplyv na obchod medzi členskými štátmi

(41) Keďže obchod s videohrami sa realizuje na medzinárodnej úrovni a keďže je tento trh otvorený hospodárskej súťaži, finančná výhoda poskytnutá príjemcom môže ovplyvniť hospodársku súťaž a obchod medzi členskými štátmi.

5.2. Oprávnenosť pomoci

(42) Belgicko si tým, že oznámilo schému pred jej zavedením, splnilo povinnosti podľa článku 108 ods. 3 ZFEÚ.

5.3. Právny základ pre posúdenie

(43) Zlučiteľnosť schémy s vnútorným trhom sa bude analyzovať na základe článku 107 ods. 3 písm. d) ZFEÚ vzhľadom na cieľ podpory kultúry prostredníctvom podpory kultúrnych projektov.

(44) Zlučiteľnosť schémy s vnútorným trhom sa bude analyzovať najmä na základe bodu 24 oznámenia Komisie o štátnej pomoci pre filmy a iné audiovizuálne diela (23) (ďalej len „oznámenie o kinematografii“), keďže tento bod sa výslovne zaoberá štátnou pomocou na produkciu videohier a uvádza sa v ňom, že pokiaľ by bolo možné preukázať potrebu schémy pomoci zameranej na videohry, ktoré majú kultúrny alebo vzdelávací účel, Komisia bude analogicky uplatňovať kritéria intenzity pomoci uvedené pre filmy v oznámení o kinematografii.

5.4. Zlučiteľnosť pomoci s vnútorným trhom

(45) Komisia vo svojom rozhodnutí o začatí konania konštatovala, že schéma podľa všetkého spĺňa väčšinu podmienok na to, aby sa považovala za pomoc určenú na podporu kultúry zlučiteľnú s vnútorným trhom v súlade s článkom 107 ods. 3 písm. d) ZFEÚ.

5.4.1. Všeobecná oprávnenosť

(46) Aby boli schémy pomoci zlučiteľné, musia najprv spĺňať kritérium „všeobecnej oprávnenosti“. Z pojmu „všeobecná oprávnenosť“ vyplýva, že podmienky oprávnenosti a kritériá na vyhodnotenie návrhov neobsahujú žiadne ustanovenie, ktoré by bolo neoddeliteľne spojené s poskytnutím pomoci, čo je v rozpore s osobitnými ustanoveniami ZFEÚ v iných oblastiach, ako je štátna pomoc (24).

(47) V rámci schémy sa neukladá podmienka týkajúca sa belgickej štátnej príslušnosti alebo hlavnej prevádzkarne podniku, ktorý je príjemcom pomoci, na belgickom území. Príjemcovia môžu byť usadení v inom štáte Európskej únie alebo Európskeho hospodárskeho priestoru.

(48) Postup povolenia pre produkčné spoločnosti a sprostredkovateľov nemá vplyv na všeobecnú oprávnenosť schémy. Už v rámci existujúceho režimu „tax shelter“ musia mať produkčné spoločnosti, ktoré využívajú režim „tax shelter“, v čase vyplatenia pomoci stálu prevádzkareň v Belgicku. V rámci povolenia nie je stanovená žiadna podmienka týkajúca sa prevádzkarne alebo sídla dotknutých podnikov v Belgicku v čase ich žiadosti o povolenie.

(49) Pokiaľ ide o intenzitu pomoci, Belgicko v návrhu zákona zaviedlo zmenu reštriktívnych ustanovení o územnej viazanosti obsiahnutých v pôvodne oznámenej schéme pomoci. V tomto návrhu zákona sa suma pomoci stanovuje na základe výdavkov na produkciu a prevádzku vynaložených v Európskom hospodárskom priestore. Schéma preto už nemôže predstavovať prekážku pre voľný pohyb tovaru a slobodné poskytovanie služieb v rámci vnútorného trhu (články 34 a 56 ZFEÚ).

5.4.2. Podpora kultúry v súlade s článkom 107 ods. 3 písm. d) ZFEÚ

(50) V článku 107 ods. 3 písm. d) ZFEÚ sa stanovuje, že pomoc na podporu kultúry a zachovanie kultúrneho dedičstva možno považovať za zlučiteľnú s vnútorným trhom, ak takáto pomoc neovplyvňuje podmienky obchodu a hospodárskej súťaže v Únii spôsobom, ktorý je v rozpore so spoločným záujmom.

(51) Komisia nevypracovala usmernenia k uplatňovaniu tohto ustanovenia týkajúceho sa pomoci pre videohry. V bode 24 oznámenia o kinematografii sa potvrdzuje, že pomoc určená na podporu videohier sa analyzuje jednotlivo.

(52) Hodnotenie pomoci pre videohry na základe článku 107 ods. 3 písm. d) ZFEÚ je v súlade s praxou Komisie, počnúc rozhodnutím o francúzskej daňovej úľave na videohry, keď Komisia uznala, že určité videohry môžu predstavovať kultúrne produkty (25).

(53) Flámske spoločenstvo a Valónsko vypracovali – pre svoje vlastné programy podpory videohier – kultúrne kritériá pre hry, na ktoré je možné poskytnúť pomoc, ktoré sa vzťahujú aj na režim „tax shelter“ (26). Vytvorili stupnicu na výber projektov s cieľom overiť, či podporené hry skutočne spĺňajú podmienky na to, aby mohli byť kultúrnym dielom. Komisia analyzovala uvedené kritériá (27) a tieto schémy schválila.

(54) V rozpore s tým, čo tvrdí zainteresovaná strana, ktorou je spoločnosť VOFPT, sa Belgicko zaviazalo uzavrieť dohodu o spolupráci medzi federálnym štátom a spoločenstvami pred zavedením režimu „tax shelter“ pre videohry (pozri odôvodnenia 14 a 34). Takáto spolupráca už funguje v prípade podpory audiovizuálnych diel.

(55) V konečnom dôsledku schéma podporuje kultúrne projekty a spĺňa cieľ podpory kultúry podľa článku 107 ods. 3 písm. d) ZFEÚ.

5.4.3. Primeranosť opatrenia pomoci

(56) Cieľom schémy je podpora kultúrnych projektov, ktoré čelia ťažkostiam pri financovaní na trhu, najmä v dôsledku povahy (kultúrne diela) a rizík (isté náklady na produkciu, ale neisté publikum) projektu. Preto prispieva k financovaniu časti nákladov na produkciu vybraných videohier z dôvodu ich príspevku k podpore kultúry. Mechanizmus podpory je založený na zásade podpory produkcie hier súkromnými investormi. Belgicko vysvetlilo, že systém priamej podpory by znamenal vyššie administratívne a finančné náklady ako daňové opatrenie režimu „tax shelter“. Navyše by vyplatenie priamej subvencie predstavovalo skôr oslobodenie od dane (prechodné a trvalé). Okrem toho, keďže kultúra patrí do právomoci spoločenstva, audiovizuálna politika na belgickej federálnej úrovni sa obmedzuje na zavedenie režimu „tax shelter“ v rámci jej sociálno-ekonomických politík. Prostredníctvom zapojenia súkromných investorov chce Belgicko podnietiť vzájomné kontakty a prístup kultúrneho odvetvia k rôznym potenciálnym zdrojom financovania.

(57) Schéma je preto primeraná na dosiahnutie sledovaného cieľa.

5.4.4. Nevyhnutnosť pomoci

(58) Videohry, na ktoré sa poskytuje pomoc, sú kultúrne diela podporujúce miestnu a európsku kultúru. Ich potenciál uvedenia na medzinárodný trh predstavuje páku pre rozsiahlu podporu kultúry.

(59) Projekty videohier však čelia ťažkostiam pri financovaní za trhových podmienok (pozri odôvodnenia 22 až 24). Finančné riziká vyplývajúce z projektov videohier, v prípade ktorých sú náklady na produkciu na rozdiel od potenciálnych príjmov isté, predstavujú prekážky pre súkromné investície. Verejná intervencia je teda nevyhnutná na to, aby sa mohla zrealizovať väčšia a rozmanitejšia časť projektov.

5.4.5. Primeranosť pomoci

(60) V bode 24 oznámenia o kinematografii sa uvádza, že v rozsahu, pokiaľ by bolo možné preukázať potrebu schémy pomoci zameranej na videohry, ktoré majú kultúrny alebo vzdelávací účel, bude Komisia analogicky uplatňovať kritéria intenzity pomoci uvedené pre schémy pomoci pre audiovizuálne diela.

(61) Schémou sa podporuje tvorba videohier v obmedzenom rozsahu. Maximálna intenzita pomoci je 33,6 % a v prípade kumulovanej pomoci je obmedzená na 50 % nákladov na produkciu videohier v súlade s prahovou hodnotou 50 % stanovenou v oznámení o kinematografii. Cieľom miery maximálnej intenzity je zachovať súkromnú iniciatívu tým, že sa príjemcom pomoci ukladá povinnosť získať finančné prostriedky z neštátnych zdrojov.

(62) V konečnom dôsledku je schéma primeraná sledovanému cieľu.

5.4.6. Narušenie hospodárskej súťaže a obmedzený vplyv na obchod

(63) Globálne odvetvie videohier vygenerovalo v roku 2020 príjmy vo výške 159 800 000 000 miliárd USD. Európsky trh predstavuje 19 % tohto trhu, čo zodpovedá 29 600 000 000 USD, teda viac ako 27 600 000 000 EUR. V roku 2020 belgický trh s videohrami dosiahol príjmy 82 000 000 EUR, čo zodpovedá 0,3 % európskeho trhu a 0,05 % globálneho trhu (28).

(64) Po prvé je teda zrejmé, že rozpočet na schému na podporu belgického odvetvia videohier je relatívne obmedzený (pozri odôvodnenie 11) v porovnaní s celkovým obratom tohto odvetvia v Belgicku. Po druhé rušivý vplyv pomoci možno považovať za nízky, keďže podiel belgického trhu s videohrami je obmedzený v porovnaní s týmto trhom na európskej aj globálnej úrovni.

(65) Komisia dospela k záveru, že pomoc nepovedie k neprimeranému posilneniu trhovej sily podnikov, ktoré prijímajú pomoc, ale naopak k väčšej rozmanitosti ponuky kultúrnych hier na trhu. Konsolidovaná súvaha pomoci je pozitívna pre vnútorný trh, pretože narušenie hospodárskej súťaže a vplyv na obchod sú obmedzené.

6. ZÁVERY

(66) Komisia sa preto domnieva, že pomoc nepovedie k neprimeranému posilneniu trhovej sily podnikov, ktoré prijímajú pomoc, ale práve naopak k väčšej rozmanitosti ponuky hier s kultúrnym rozmerom na trhu. Je preto potrebné dospieť k záveru, že narušenie hospodárskej súťaže a vplyv schémy na obchod sú obmedzené tak, že konsolidovaná súvaha pomoci určenej na podporu kultúry je pozitívna. Režim „tax shelter“ na tvorbu videohier je teda zlučiteľný so spoločným trhom podľa článku 107 ods. 3 písm. d) ZFEÚ,

PRIJALA TOTO ROZHODNUTIE:

Článok 1 Štátna pomoc, ktorú Belgicko zamýšľa poskytnúť na produkciu videohier uplatnením režimu „tax shelter“ na produkciu videohier, je zlučiteľná s vnútorným trhom v súlade s článkom 107 ods. 3 písm. d) Zmluvy o fungovaní Európskej únie. Týmto sa povoľuje poskytnutie pomoci.

Článok 2 Toto rozhodnutie je určené Belgickému kráľovstvu.

V Bruseli 25. júla 2022 Za Komisiu Margrethe VESTAGER členka Komisie

(1) Rozhodnutie C(2020) 2648 final z 30. apríla 2020 (Ú. v. EÚ C 206, 19.6.2020, s. 11).

(2) Ú. v. EÚ C 206, 19.6.2020, s. 11.

(3) https://www.lachambre.be/FLWB/PDF/55/1590/55K1590001.pdf.

(4) N 410/02 (ex-CP 77/2002), Belgicko – Štátna pomoc pre belgickú filmovú a audiovizuálnu produkciu – tzv. režim „tax shelter“ pre filmovú produkciu, https://ec.europa.eu/competition/state_aid/cases/137343/137343_455458_39_2.pdf.

(5) N 224/04, Belgicko – Štátna pomoc pre belgickú filmovú a audiovizuálnu produkciu – zmeny vo federálnom režime „tax shelter“ pre filmovú produkciu, https://ec.europa.eu/competition/state_aid/cases/140619/140619_503601_23_2.pdf.

(6) N 121/2007, Belgicko – Daňové opatrenia pre audiovizuálnu produkciu – oslobodenie od dane (tax shelter) – Predĺženie pomoci č. 224/2004, https://ec.europa.eu/competition/state_aid/cases/219141/219141_703682_36_2.pdf.

(7) N 516/2009, Belgicko – Režim oslobodenia od dane („tax shelter“) pre audiovizuálnu produkciu – Predĺženie pomoci č. N 121/2007, https://ec.europa.eu/competition/state_aid/cases/233078/233078_1210789_29_2.pdf

(8) SA.35643 (2012/N), Belgicko – Predĺženie režimu „tax shelter“ na podporu audiovizuálnych diel, https://ec.europa.eu/competition/state_aid/cases/246468/246468_1451339_61_2.pdf, a SA.36655 (2013/N), Belgicko – Zmeny režimu „tax shelter“ na podporu audiovizuálnych diel, https://ec.europa.eu/competition/state_aid/cases/248603/248603_1525887_174_2.pdf

(9) SA.38370 (2014/N), Belgicko – Zmeny režimu „tax shelter“ na podporu audiovizuálnych diel, https://ec.europa.eu/competition/state_aid/cases/253328/253328_1646431_87_2.pdf

(10) SA.59274 (2020/N), Belgicko – Predĺženie režimu pomoci „tax shelter“ na výrobu audiovizuálnych diel, SA.38370 (2014/N), https://ec.europa.eu/competition/state_aid/cases1/20215/289138_2239389_113_2.pdf.

(11) https://eservices.minfin.fgov.be/myminfin-web/pages/public/fisconet/document/6c0aa338-3dad-4e4b-960f-8e01564d20d0.

(12) http://www.ejustice.just.fgov.be/eli/loi/2019/03/29/2019040875/moniteur.

(13) Pozri poznámku pod čiarou č. 3.

(14) V oznámení z 1. júla 2019 Belgicko navrhlo trvanie do 31. decembra 2025. Vzhľadom na čas, ktorý uplynul od tohto oznámenia, si Belgicko želá predĺžiť trvanie do 31. decembra 2027.

(15) Pomoc SA.49947, Belgicko – Pomoc na videohry (VAF Gamefonds), https://ec.europa.eu/competition/elojade/isef/case_details.cfm?proc_code=3_SA_49947.

(16) Pomoc SA.101526, Belgicko – VAF Gamefonds, odôvodnenie 23, https://ec.europa.eu/competition/elojade/isef/case_details.cfm?proc_code=3_SA_101526.

(17) Pomoc SA.55046, Podpora kultúrnych, umeleckých a vzdelávacích videohier (Wallimage), odôvodnenie 14, https://ec.europa.eu/competition/elojade/isef/case_details.cfm?proc_code=3_SA_55046; Valónsko vrátane nemecky hovoriaceho regiónu.

(18) Podľa článku 194 ods. 1 pododseku 2 písm. c) zákona o dani z príjmov sú podmienky povolenia určené kráľovským nariadením.

(19) http://www.ejustice.just.fgov.be/mopdf/2018/07/20_2.pdf#Page18, s. 58312.

(20) Nariadenie Európskeho parlamentu a Rady (EÚ) 2017/1129 zo 14. júna 2017 o prospekte, ktorý sa má uverejniť pri verejnej ponuke cenných papierov alebo ich prijatí na obchodovanie na regulovanom trhu, a o zrušení smernice 2003/71/ES (Ú. v. EÚ L 168, 30.6.2017, s. 12).

(21) Newzoo – Global Games Market Report 2020 (Správa o globálnom trhu s hrami za rok 2020), dostupná na newzoo.com.

(22) Správa za rok 2019 vypracovaná Európskou federáciou vývojárov hier v spolupráci s Európskou federáciou interaktívneho softvéru. Zhromaždené údaje sa vzťahujú na väčšinu členských štátov Európskej únie, ako aj na niektoré krajiny, ktoré nie sú členmi Európskej únie.

https://www.egdf.eu/wp-content/uploads/2021/08/EGDF_report2021.pdf.

(23) Ú. v. EÚ C 332, 15.11.2013, s. 1.

(24) Rozsudok Súdneho dvora z 15. júna 1993, Matra, C-225/91, ECLI:EU:C:1993:239, bod 41.

(25) Komisia uznala potrebu podpory pre videohry v týchto rozhodnutiach:

C47/2006 (ex N 648/2005), Francúzsko – Daňová úľava na tvorbu videohier, https://ec.europa.eu/competition/elojade/isef/case_details.cfm?proc_code=3_SA_20324;

SA 33943 (2011/N), Francúzsko – Predĺženie schémy pomoci C 47/2006 – Daňový úver na vývoj videohier, https://ec.europa.eu/competition/elojade/isef/case_details.cfm?proc_code=3_SA_33943;

SA.36139 (2013/C), United Kingdom – Video games tax relief, https://ec.europa.eu/competition/elojade/isef/case_details.cfm?proc_code=3_SA_36139;

SA.39299 (2014/N), Francúzsko – Daňový úver na vývoj videohier – zmeny, https://ec.europa.eu/competition/elojade/isef/case_details.cfm?proc_code=3_SA_39299;

SA.47892 (2017/N), Francúzsko – Daňový úver na vývoj videohier – zmeny a predĺženie, https://ec.europa.eu/competition/elojade/isef/case_details.cfm?proc_code=3_SA_47892;

SA.45735 (2017/N), Denmark – Scheme for the development, production and promotion of cultural and educational digital games,

https://ec.europa.eu/competition/elojade/isef/case_details.cfm?proc_code=3_SA_45735;

SA.46572 (2017/N), Germany – Bavarian games support measure, https://ec.europa.eu/competition/elojade/isef/case_details.cfm?proc_code=3_SA_46572;

SA.49947 (2017/N), Belgicko – Pomoc na videohry (VAF Gamefonds), https://ec.europa.eu/competition/elojade/isef/case_details.cfm?proc_code=3_SA_49947;

SA.50512 (2018/N), Francúzsko – Fond na podporu videohier – písanie, vytváranie duševného vlastníctva a operácie kolektívnej povahy, https://ec.europa.eu/competition/elojade/isef/case_details.cfm?proc_code=3_SA_50512;

SA.51820 (2018/N), Germany – North Rhine Westphalian games support measure, https://ec.europa.eu/competition/elojade/isef/case_details.cfm?proc_code=3_SA_51820;

SA.101526, Belgicko – VAF Gamefonds, https://ec.europa.eu/competition/elojade/isef/case_details.cfm?proc_code=3_SA_101526.

(26) SA.55046, Belgicko – Podpora kultúrnych, umeleckých a vzdelávacích videohier (Wallimage);

SA.101526, Belgicko – VAF Gamefonds.

(27) Odôvodnenia 52 až 54 rozhodnutia o fonde Wallimage a odôvodnenia 38 a 39 rozhodnutia o VAF Gamefonds.

(28) Odôvodnenie 22.